CELEX: 32020R1572
Language: sk
Date: 2020-10-28 00:00:00
Title: Vykonávacie nariadenie Komisie (EÚ) 2020/1572 z 28. októbra 2020, ktorým sa mení vykonávacie nariadenie (EÚ) 2019/626, pokiaľ ide o zoznamy tretích krajín a ich regiónov, z ktorých je povolený vstup mliečnych výrobkov a hmyzu do Európskej únie (Text s významom pre EHP)

29.10.2020   
               
               
                  SK
               
               
                  Úradný vestník Európskej únie
               
               
                  L 359/5
               
            
         VYKONÁVACIE NARIADENIE KOMISIE (EÚ) 2020/1572
         z 28. októbra 2020,
         ktorým sa mení vykonávacie nariadenie (EÚ) 2019/626, pokiaľ ide o zoznamy tretích krajín a ich regiónov, z ktorých je povolený vstup mliečnych výrobkov a hmyzu do Európskej únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 127 ods. 2,
         keďže:
         
                     (1)
                  
                  
                     V nariadení (EÚ) 2017/625 sa stanovujú pravidlá úradných kontrol a iných úradných činností vykonávaných príslušnými orgánmi členských štátov s cieľom overiť dodržiavanie právnych predpisov Únie okrem iného v oblasti bezpečnosti potravín na všetkých stupňoch výroby, spracovania a distribúcie. Konkrétne sa v ňom stanovuje, že určité zvieratá a tovar môžu vstupovať do Únie len z tretej krajiny alebo jej regiónu, ktoré sú uvedené v zozname vypracovanom Komisiou na tento účel.
                  
               
                     (2)
                  
                  
                     Delegovaným nariadením Komisie (EÚ) 2019/625 (2) sa dopĺňa nariadenie (EÚ) 2017/625. Konkrétne sa v článku 3 uvedeného delegovaného nariadenia stanovujú pravidlá týkajúce sa určitých zvierat a tovaru, ktoré môžu vstupovať do Únie len vtedy, ak pochádzajú z tretích krajín alebo ich regiónov zahrnutých v zozname takýchto zvierat a tovaru stanovenom vo vykonávacom nariadení Komisie (EÚ) 2019/626 (3).
                  
               
                     (3)
                  
                  
                     Vo vykonávacom nariadení (EÚ) 2019/626 sa stanovujú zoznamy tretích krajín alebo ich regiónov, z ktorých sa povoľuje vstup zásielok určitých zvierat a tovaru určených na ľudskú spotrebu do Únie, alebo sa v ňom na tieto zoznamy odkazuje.
                  
               
                     (4)
                  
                  
                     V článku 10 vykonávacieho nariadenia (EÚ) 2019/626 sa uvádza, že vstup zásielok surového mlieka, mledziva, mliečnych výrobkov a výrobkov na báze mledziva určených na ľudskú spotrebu do Únie sa povoľuje len vtedy, ak pochádzajú z tretích krajín alebo ich regiónov, z ktorých je povolený dovoz do Únie v súlade s článkom 2 nariadenia (EÚ) č. 605/2010 (4). Do začiatku uplatňovania vykonávacieho nariadenia (EÚ) 2019/626 bol na základe požiadaviek týkajúcich sa verejného zdravia povolený dovoz zásielok určitých mliečnych výrobkov aj z iných tretích krajín s odkazmi na články 3 a 4 nariadenia (EÚ) č. 605/2010. Odkazy na články 3 a 4 nariadenia (EÚ) č. 605/2010 neboli omylom zahrnuté do článku 10 vykonávacieho nariadenia (EÚ) 2019/626 a mali by sa doplniť. Článok 10 vykonávacieho nariadenia (EÚ) 2019/626 by sa mal preto zodpovedajúcim spôsobom zmeniť.
                  
               
                     (5)
                  
                  
                     V článku 20 vykonávacieho nariadenia (EÚ) 2019/626 sa uvádza, že vstup zásielok hmyzu určeného na ľudskú spotrebu do Únie sa povoľuje len vtedy, ak tieto potraviny pochádzajú a sú odoslané z tretej krajiny alebo jej regiónu, ktoré boli zaradené do zoznamu v prílohe IIIa k uvedenému nariadeniu. Tretím krajinám a ich regiónom by sa malo udeliť povolenie na vstup hmyzu do Únie a mali by sa riadne zapísať do zoznamu len vtedy, ak poskytnú primerané dôkazy a záruky, že dodržiavajú požiadavky stanovené v článku 127 ods. 3 nariadenia (EÚ) 2017/625 a článku 4 delegovaného nariadenia (EÚ) 2019/625.
                  
               
                     (6)
                  
                  
                     Thajsko predložilo 4. decembra 2019 Komisii dotazník na hodnotenie vývozu hmyzu určeného na ľudskú spotrebu do EÚ.
                  
               
                     (7)
                  
                  
                     Thajsko poskytlo 6. apríla 2020 Komisii dostatočné dôkazy a záruky na zaradenie do zoznamu tretích krajín alebo ich regiónov, z ktorých je povolený vstup zásielok hmyzu do Únie. Thajsko by sa preto malo zaradiť do zoznamu uvedeného v prílohe IIIa k vykonávaciemu nariadeniu (EÚ) 2019/626 a daná príloha by sa mala zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Vykonávacie nariadenie (EÚ) 2019/626 sa mení takto:
            
                        1.
                     
                     
                        Článok 10 sa nahrádza takto:
                        
                           „Článok 10
                           
                              Zoznam tretích krajín alebo ich regiónov,
                              z
                              ktorých sa povoľuje vstup zásielok surového mlieka, mledziva, mliečnych výrobkov a výrobkov na báze mledziva do Únie
                           
                           Vstup zásielok surového mlieka, mledziva, mliečnych výrobkov a výrobkov na báze mledziva určených na ľudskú spotrebu do Únie sa povoľuje len vtedy, ak pochádzajú z tretích krajín alebo ich regiónov, z ktorých je povolený dovoz do Únie v súlade s článkami 2, 3 a 4 nariadenia (EÚ) č. 605/2010.“
                        
                     
                  
                        2.
                     
                     
                        Príloha IIIa sa mení v súlade s prílohou k tomuto nariadeniu.
                     
                  
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Delegované nariadenie Komisie (EÚ) 2019/625 zo 4. marca 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o požiadavky na vstup zásielok určitých zvierat a tovaru určených na ľudskú spotrebu do Únie (Ú. v. EÚ L 131, 17.5.2019, s. 18).
         
            (3)  Vykonávacie nariadenie Komisie (EÚ) 2019/626 z 5. marca 2019, ktorým sa mení vykonávacie nariadenie (EÚ) 2016/759, pokiaľ ide o zoznamy tretích krajín alebo ich regiónov, z ktorých je povolený vstup určitých zvierat a tovaru určených na ľudskú spotrebu do Európskej únie (Ú. v. EÚ L 131, 17.5.2019, s. 31).
         
            (4)  Nariadenie Komisie (EÚ) č. 605/2010 z 2. júla 2010, ktorým sa stanovujú podmienky zdravia zvierat, podmienky verejného zdravia a podmienky veterinárnej certifikácie potrebné pre vstup surového mlieka, mliečnych výrobkov, mledziva a výrobkov na báze mledziva určených na ľudskú spotrebu do Európskej únie (Ú. v. EÚ L 175, 10.7.2010, s. 1).
      
      
         
            PRÍLOHA
            V prílohe IIIa k vykonávaciemu nariadeniu (EÚ) 2019/626 sa za zápis týkajúci sa Južnej Kórey dopĺňa tento zápis:
            
               
                           „TH
                        
                        
                           Thajsko“